

**Regionalni program lokalne demokratije na Zapadnom Balkanu 2 ReLOaD2**

*Cilj ovih smjernica je davanje jasnog uputstva svim potencijalnim aplikantima i zainteresiranim subjektima o procesu podnošenja projektnih prijedloga u okviru javnog poziva za organizacije civilnog društva za predaju prijedloga projekata.*

1. **Kratak opis ReLOaD2 projekta**

Regionalni program lokalne demokratije na Zapadnom Balkanu 2 (ReLOaD2) nastavak je inicijativa podržanih od strane EU – Projekat jačanja lokalne demokratije (LOD, 2009-2016) i naknadno proširenog Regionalnog programa lokalne demokratije na Zapadnom Balkanu (ReLOaD, 2017-2020). Kao i prethodne projekte, ovaj projekat finansira Evropska unija (EU), a sprovodi Razvojni program Ujedinjenih nacija (UNDP) u šest zemalja regiona i to: **Albaniji, Bosni i Hercegovini (BiH), Republici Sjevernoj Makedoniji, Crnoj Gori, Kosovu[[1]](#footnote-2) i Srbiji.** Ukupna vrijednost ReLOaD2 projekta u Bosni i Hercegovini je 3.69 miliona eura.

**Sveukupni cilj** projekta je jačanje participativne demokratije i EU integracija na Zapadnom Balkanu, putem osnaživanja civilnog društva i podsticanja mladih na aktivno sudjelovanje u procesu donošenju odluka, te unapređenja poticajnog pravnog i finansijskog okruženja za civilno društvo.

**Specifični cilj** projekta je jačanje partnerstava između lokalnih vlasti i civilnog društva na području Zapadnog Balkana, širenjem uspješnog modela transparentnog projektnog finansiranja OCD (LOD metodologija) iz budžeta jedinica lokalne samouprave, usmjerenog ka većem građanskom učešću i učešću mladih u procesima donošenja odluka i unapređenju pružanja usluga u lokalnim zajednicama.

***Članovi Partnerskog odbora ReLOaD2 projekta u Bosni i Hercegovini su:*** Delegacija Evropske unije u BiH, Ministarstvo pravde BiH, Federalno ministarstvo pravde, Ministarstvo uprave i lokalne samouprave Republike Srpske, oba entitetska saveza općina/opština i gradova, predstavnik organizacija civilnog društva izabran iz Savjetodavnog odbora i predstavnik TACSO3 projekta u BiH.

U junu 2021. godine finaliziran je izbor 13 jedinica lokalne samouprave za partnerstvo u ReLOaD2 projektu: ***Bihać, Centar Sarajevo, Gacko, Goražde, Grad Istočno Sarajevo, Gradiška, Mostar, Novo Sarajevo, Prijedor, Prozor-Rama, Rudo, Ugljevik i Vitez****.*

1. **Opšti cilj poziva za predaju prijedloga projekata i prioriteti**

Opšti cilj ovog poziva je dalje jačanje partnerskih odnosa između organizacija civilnog društva i JLS izgradnjom svijesti o korisnosti međusobne saradnje i podsticanju održivog dijaloga, a sve u cilju pružanja boljih usluga lokalnoj zajednici.

Tematske oblasti, kao što su socijalne usluge za one najranjivije, socijalna inkluzija, ravnopravnost spolova, zaštita okoline, ljudska prava i slično su u fokusu ReLOaD2 projekta.

Ovo je prilika da se pozovu sve organizacije civilnog društva (OCD) iz Bosne i Hercegovine da dostave prijedloge projekata koji su u vezi sa razvojnim ciljevima koji su navedeni u dokumentu Strategija razvoja Opštine Rudo za period 2018-2027. godina, te su prioritetne sljedeće oblasti:

**1. SOCIJALNO UKLJUČIVANJE I PODRŠKA ZAPOŠLJAVANJU**

1.1. Organizovanje osnovnih necertificiranih obuka za nezaposlena lica u cilju podsticanja razvoja privatnog preduzetništva i smanjenja broja odraslih, materijalno neobezbjeđenih lica

1.2. Ruralni razvoj sela u poljoprivredi (povrtlarstvo, voćarstvo, prikupljanje i prerada šumskog voća, ljekovitog bilja i ostalih poljoprivrednih proizvoda)

**2. SOCIJALNA POLITIKA I ZAŠTITA ZDRAVLJA STANOVNIŠTVA**

2.1. Unapređenje postojećih i razvoj novih usluga socijalne pomoći i očuvanja zdravlja za ugroženu populaciju starijih lica

2.2. Pomoć i podrška za unapređenje položaja bolesne i starije populacije

2.3. Promocija zdravlja, zdravog života, prevencije i kontrole kardiovaskularnih i malignih oboljenja

2.4 Projekti koji pružaju podršku osobama sa poteškoćama u razvoju i njihovim porodicama

**3. KULTURA I SPORT**

3.1. Razvoj novih sportskih i kulturnih sadržaja za djecu i mlade

3.2. Promocija i zaštita kulturno istorijskog naslijeđa

3.3. Projekti koji doprinose razvoju planinarenja, speleologije, ronilaštva i raftinga

**4. ZAŠTITA ŽIVOTNE SREDINE**

4.1. Projekti koji rješavaju problem divljih deponija i podižu svijest kod stanovništva o štetnosti divljih deponija i važnosti sakupljanja komunalnog otpada

**5. POVEĆANJE OBIMA USLUGA ZA RAZVOJ DJECE I MLADIH**

5.1. Edukativne radionice za mlade sa akcentom na razvoj vještina iz oblasti IT tehnologija i stranih jezika

5.2. Edukativno-kreativne radionice za djecu predškolskog i ranog školskog uzrasta

5.3. Projekti koji doprinose razvoju omladinskog preduzetništva

**6. ODGOVOR NA KRIZU PROUZROKOVANU PANDEMIJOM**

6.1. Projekti koji pružaju pomoć stanovništvu u uslovima pandemije

6.2. Podrška preduzetnicima i lokalnoj ekonomiji kako da prebrodi poslovanje u uslovima pandemije (konsultacije sa stručnjacima, obuka kako organizovati rad od kuće i slično)

**7. MLADI**

7.1. Povećati mobilnost i interakciju mladih (volonterski, tematski, sportski i izviđački kampovi)

7.2. Projekti koji promovišu i pružaju podršku omladinskom radu

7.3. Razvoj novih sadržaja za kvalitetnije provođenje slobodnog vremena (kulturni, sportski, zabavni i drugi sadržaji za mlade)

7.4. Podrška mladima na selu (podrška za aktivno bavljenje poljoprivredom, razvoj novih sadržaja za mlade na selu).

Finansijska sredstva će biti dodijeljena onim organizacijama civilnog društva čiji projekti doprinose rješavanju jednog ili više prioriteta, a koji ispunjavaju ostale uslove javnog poziva.

**Iznosi finansijskih sredstava (grantova) za projekte**

Vrijednost projektnih prijedloga koji će biti dodjeljeni u okviru ovog poziva **mora biti** između sljedećeg minimalnog i maksimalnog iznosa:

* minimalan iznos: 10.000,00KM
* maksimalan iznos: 70.000,00KM

**Jedna organizacija civilnog društva može podnijeti više projektnih prijedloga u okviru jednog ili više javnih poziva, s tim da je maksimalan novčani iznos sredstava koja mogu biti dodijeljena za implementaciju projekata jednoj organizaciji civilnog društva tokom ukupnog trajanja ReLOaD2 projekta 120.000,00 KM.**

**Grantom koji se dodjeljuje u okviru ovog poziva mogu se finansirati administrativni troškovi (ljudski resursi, putovanja/ prevoz i kancelarijski troškovi) u maksimalnom iznosu do 30% od ukupnog budžeta. Iznos traženih sredstava za kupovinu opreme i rekonstrukciju ne može u kumulativnom iznosu prelaziti 30% od ukupnog budžeta.**

Implementator projekta, Razvojni program Ujedinjenih nacija (UNDP) zadržava pravo da ne dodijeli sva dostupna finansijska sredstva.

1. **Opšte informacije o pozivu za predaju prijedloga projekata**

**Obavezna dokumentacija** treba da sadrži sljedeće dokumente i dostavlja se u jednom elektronskom **primjerku (na USB elektronskom mediju)**:

### **Projektni prijedlog** (word format Aneks 1)

### **Pregled budžeta/proračuna** (excel format - Aneks 2)

### **Matrica logičkog okvira** (word format - Aneks 3)

### **Plan aktivnosti i promocije** (word format - Aneks 4)

**Dodatna dokumentacija** je vrlo važan dio projektne dokumentacije i treba biti kompletirana kako bi prijedlog projekta mogao biti evaluiran. Dodatna dokumentacija se dostavlja **na istom elektronskom mediju (USB) u označenom folderu pod nazivom „Dodatna dokumentacija“** i treba da sadrži sljedeće:

* popunjena, potpisana, ovjerena i skenirana forma **Administrativni podaci o aplikantu** (word format - Aneks 5),
* popunjena, potpisana, ovjerena i skenirana **Finansijska identifikaciona forma** (word format - Aneks 6),
* popunjena, potpisana i skenirana **Izjava o podobnosti** (word format - Aneks 7),
* popunjena, potpisana, ovjerena i skenirana **Izjava o dvostrukom finansiranju** (Aneks 8)
* popunjena, potpisana, ovjerena i skenirana **Izjava o partnerstvu** (definisana od strane aplikanta ili na temelju unaprijed definisanog formata u Aneksu 9),
* popunjena **Lista za provjeru** (word format - Aneks 10),
* skeniran **Statut organizacije** (aplikant i partneri)
* skeniran **godišnji narativni izvještaj** organizacije za 2020. godinu.

Sljedeći dokumenti trebaju biti dostavljeni u štampanoj verziji, u istoj koverti/paketu gdje se nalazi i e-verzija (USB) dostavljene dokumentacije:

* **ovjerena kopija** **važećeg rješenja o registraciji organizacije u BiH** (za nosioca projekta (aplikanta) i eventualne partnere na projektu),
* kopija završnog **godišnjeg finansijskog izvještaja za 2020. godinu (dokument bilans stanja i bilans uspjeha)**.

U slučaju da projekt bude odobren, originali navedenih dokumenata mogu biti traženi na uvid.

**Kopije priložene štampane dodatne dokumentacije nije potrebno ovjeravati osim Rješenja o registraciji.**

**Dokumentacija koju organizacija/aplikant priloži tokom Javnog poziva se neće vraćati na zahtjev.**

1. **Ko može aplicirati?**

Učešće u ovom javnom pozivu je otvoreno, na jednakim osnovama, za sve formalno registrirane OCD (udruženje/udruga ili fondacija), u skladu sa važećim zakonskim propisima u Bosni i Hercegovini.

Da bi se prijavili na javni poziv aplikanti moraju:

* + biti formalno registrovana OCD u skladu sa važećim zakonskim propisima (udruženje/udruga ili fondacija);

Potencijalni aplikanti ne mogu učestvovati u pozivu ili dobiti grantove ukoliko uz prijedlog projekta ne dostave potpisanu i skeniranu izjavu o podobnosti (Aneks 7).

Ovaj javni poziv nije otvoren za ogranke stranih i međunarodnih udruženja, fondacija i drugih neprofitnih organizacije koje su registrirane i djeluju u Bosni i Hercegovini.

Aplikanti će biti isključeni iz učešća u pozivu ili iz dodjeljivanja grantova ako su u trenutku poziva za predaju prijedloga projekata:

1. subjekti konflikta interesa;
2. krivi za davanje lažnih informacija ovlaštenoj strani za ugovore, koje su potrebne kao preduslov za učestvovanje u pozivu za predaju prijedloga projekata ili ako nisu dostavili potrebne informacije;
3. pokušali doći do povjerljivih informacija, uticali na komisiju za evaluaciju ili ovlaštenu stranu za ugovore tokom procesa evaluacije poziva za predaju prijedloga projekata.
4. **Partnerstva i podobnost partnera**

Aplikanti mogu aplicirati samostalno ili u partnerstvu sa drugim organizacijama civilnog društva/ nevladinim organizacijama.

***Partnerske organizacije***

Partneri na projektu mogu biti: samo druge organizacije civilnog društva/nevladine organizacije. Partneri aplikanta učestvuju u kreiranju i implementaciji projekta, ista pravila se primjenjuju za partnerske organizacije kao i za troškove nosioca projekta (aplikanta). Partnerske organizacije moraju zadovoljiti iste uslove podobnosti kao i aplikant. Ako aplicira u partnerstvu, “Aplikant,” će biti vodeća organizacija, a ako bude izabran, kao ugovorna strana (“Korisnik”), snositi će u potpunosti pravne i finansijske odgovornosti za izvršenje projekta. Izjava o partnerstvu mora biti ispravno popunjena i činiti sastavni dio aplikacije.

**Izjava o partnerstvu** mora biti ispravno ispunjena i poslana zajedno s prijavom.

Izjava o partnerstvu treba sadržavati sve detalje o svim uključenim OCD-ima i partnerskom sporazumu koji određuje prirodu saradnje. Preporučuje se korištenje obrasca izjave o partnerstvu u Aneksu 9.

***Saradnici***

Druge organizacije i/ili institucije koje su neophodne kako bi se osigurala uspješna realizacija projekta mogu biti uključene u projekat (škole, vrtići, muzeji i sl.). Ovakve organizacije, institucije mogu dati doprinos u realizaciji projektnih aktivnosti, ali ne mogu biti korisnici sredstava koja se dodjeljuju putem ovog javnog poziva.

1. **Trajanje**

Trajanje projekata može biti od 6 (šest) do 12 (dvanaest) mjeseci, u periodu od decembra 2021. do decembra 2022. godine.

1. **Lokacija**

Projekti moraju biti implementirani isključivo **na području opštine Rudo i za stanovnike opštine Rudo.** U iznimnim slučajevima dozvoljeno je da se pojedine aktivnosti provedu na teritoriji druge JLS ukoliko za to postoje objektivni razlozi koji su navedeni u projektnom prijedlogu.

1. **Vrste projekata**

**Projekti koji će biti odabrani za finansiranje trebaju biti pripremljeni u skladu sa javnim pozivom tj. navedenim prioritetnim strateškim oblastima iskazanim kroz teme javnog poziva**. Projekti OCD trebaju biti kreirani kao odgovor na specifične potrebe u lokalnim zajednicama i za konkretne ciljne grupe identificirane projektom.

Projekti bi se trebali sastojati od nezavisnih operativnih aktivnosti sa jasno formulisanim operativnim ciljevima, ciljnim grupama i planiranim ishodima.

Projekti trebaju biti integrirani kao metodološki set aktivnosti, kreiran da ostvari određene specifične ciljeve i rezultate unutar ograničenog vremenskog okvira.

*Redovne aktivnosti OCD aplikanta i/ili partnera neće biti finansirane kroz ovaj javni poziv. Ovo se odnosi na standardni set OCD aktivnosti koje se dešavaju svake godine (npr. učešće sportskih klubova i/ili istaknutih sportista u ligaškim takmičenjima, tradicionalnim turnirima, kotizacije za sudije itd). Ukoliko OCD napiše projekat za aktivnosti sa novom grupom korisnika a u skladu sa navedenim temama npr. besplatna škola fudbala za dječake ili djevojčice iz socijalno ugroženih kategorija to može biti finansirano po javnom pozivu.*

*Ukoliko se u periodu trajanja projekta očekuje da se od neke projektne aktivnosti ostvare prihodi potrebno je specificirati kako će raspolagati sa ovim prihodom, odnosno predložiti ko će biti korisnici ovog dijela u lokalnoj zajednici. Kako bi se uzeo u razmatranje, projekat treba da ima tekstualno opisan dio o načinu usmjeravanja prihoda ostvarenog u okviru projekta, kako bi se izbjegla individualna dobit i obezbijedila korist projekta za zajednicu.*

***Sljedeće aktivnosti neće biti finansirane kao dio projektnih prijedloga po ovom javnom pozivu:***

* Sponzorstva za pojedince za učestvovanje u radionicama, seminarima, konferencijama, kongresima, studijama i treninzima;
* Povremene konferencije (osim ako su neophodne za uspješnu implementaciju projekta);
* Kupovina opreme i/ili radovi rekonstrukcije ili rehabilitacije (osim ako je neophodna za uspješnu implementaciju projekta u **ukupnom** **zbirnom iznosu do 30%** vrijednosti budžeta);
* Finansiranje projekata koji su već u toku ili su završeni;
* Projekti za dobrobit pojedinaca, odnosno projekti koji nemaju značaj za širu društvenu zajednicu;
* Projekti koji podržavaju političke partije;
* Dodjeljivanje humanitarne pomoći;
* Dodjeljivanje grantova trećoj strani ;
* Projekti koji uključuju određene zdravstvene usluge koje su već pokrivene kroz sistem zdravstvene zaštite

**Ukoliko iznad navedene aktivnosti čine okosnicu projekta, evaluaciona komisija će projekte diskvalifikovati.**

**Evaluaciona komisija će po sljedećim osnovama diskvalifikovati projekte koji nisu u skladu sa javnim pozivom:**

* Projekti koji traju kraće ili duže od predviđenog trajanja projekata po ovom javnom pozivu, kraće od 6 ili duže od 12 mjeseci u periodu decembar 2021. do decembar 2022. godine;
* Projekti čiji je zahtijevani budžet ispod minimuma 10.000,00 KM ili preko maksimuma 70.000,00 KM;
* Projekti koji se ne provode na teritoriji opštine Rudo i nisu za stanovnike opštine Rudo;
* Projekti koji imaju diskontinuitet u realizaciji aktivnosti (jedan ili više mjeseci u toku trajanja projekta nisu predviđene aktivnosti na projektu);
* Projekti čiji budžet nije u skladu sa pravilima ovog javnog poziva.
1. **Broj prijedloga projekata i grantova po aplikantu**

Aplikant može predati više od jedne aplikacije i jednog projekta, ali u tom slučaju se moraju predati odvojene forme koristeći dva USB-a te je neophodno priložiti dokumentacija uz svaku od njih.

Jedan aplikant može predati projekte u više JLS u kojima će ReLOaD2 BiH raspisati javni poziv, ali oni moraju biti napisani u skladu sa prioritetnim oblastima definiranim za svaku JLS.

U slučaju da dva projekta jednog aplikanta budu uspješno evaluirana oni će biti integrirani u jedan ugovor. U tom slučaju sa OCD se potpisuje samo jedan ugovor koji obuhvata sve odobrene projekte. Proces pripreme ovakvog ugovora će iziskivati dodatnu provjeru finansijskih i operativnih kapaciteta aplikanta od koje će zavisiti odobrenje finansiranja. Maksimalni ukupni iznos sredstava koji jedna OCD može dobiti tokom trajanja ReLOaD2 projekta (od 2021. - 2024. godine) za sve javne pozive u svim JLS je 120.000,00 KM.

1. **Gdje i kako preuzeti i poslati aplikacije**

Sve informacije i elektronska verzija cijelog paketa prijavne dokumentacije može se naći na sljedećim adresama: [www.ba.undp.org](http://www.ba.undp.org), te na službenoj web adresi Opštine Rudo: [www.opstinarudo.com](http://www.opstinarudo.com).

Dokumentacija za prijavu na javni poziv za Opštinu Rudo može se preuzeti od **petka 1. oktobra do petka 29. oktobra 2021. godine,** slanjem zahtjeva sa nazivom zainteresovane organizacije na e-mail: projekti@opstinarudo.com ili ličnim preuzimanjem USB-a sa svim aplikacionim formama tokom informativnog sastanka „Otvoreni dan“ koji se održava u petak 8. oktobra 2021.

Prijavni set čini jedan **elektronski primjerak (USB) na kojem se nalaze odvojeno obavezna i dodatna dokumentacija, te po jedan primjerak dokumenata koje je potrebno dostaviti u štampanom obliku.** Svi materijali se dostavljaju u **jednoj zatvorenoj koverti** preporučenom poštom ili lično na pisarnicu Opštine tokom radnih dana (ponedjeljak – petak), u periodu od 08,00 do 15,00 sati, sa naznakom za ReLOaD2 projekat na adresi:

Opština Rudo

Ulica Đenerala Draže Mihajlovića br.11

73260 Rudo, Bosna i Hercegovina

Rok za predaju aplikacija je **29. oktobar 2021. godine do 15,00 sati**. Aplikacije koje budu pristigle poslije navedenog roka biti će razmatrane jedino u slučaju da poštanski žig ukazuje na datum i vrijeme slanja prije zvaničnog isteka roka.

Aplikacije poslane na bilo koji drugi način (npr. e-mailom) **neće biti uzete u razmatranje**.

Vanjska strana koverte mora sadržavati naziv poziva za predaju prijedloga projekata, puno ime i adresu aplikanta, puni naziv projekta i riječi **“Ne otvarati prije zvaničnog otvaranja”**.

Opština Rudo će voditi urednu evidenciju o primljenim pošiljkama i izdavati potvrde o prijemu.

Aplikantima se preporučuje da prije predaje prijedloga projekta provjere da je aplikacija kompletna, tako što će ispuniti listu za provjeru (Aneks 10) koja je sastavni dio aplikacije.

1. **Dodatne informacije**

Informativni sastanak (**otvoreni dani**) će se održati u maloj Sali Doma kulture Rudo **8. oktobra 2021. godine u periodu od 11,00 do 12,00 sati**. U slučaju da tokom trajanja javnog poziva postoji interes za ponovno održavanje otvorenih dana, sastanak će biti ponovljen tokom trajanja Javnog poziva. Smjernice za aplikante Javnog poziva će detaljno biti prezentirane na informativnom sastanku zajedno sa informacijama o čestim greškama koje su se dešavale prilikom prethodnih Javnih poziva u sklopu prve faze ReLOaD projekta.

Tokom trajanja Javnog poziva OCD će biti pružena dodatna podrška kroz usluge **konsultanta - mentora**. Prvi sastanak sa mentorom će biti organizovan 14. oktobra 2021. godine od 12,00 sati u Sali Doma kulture Rudo. Dodatni sastanci koje organizuje mentor sa OCD će se takođe održavati javno, a raspored će, uključujući datum i vrijeme, biti objavljen putem opštinske web stranice. U svrhu transparentnosti zapisnici sa održanih sastanaka sa mentorom će biti objavljeni na web stranici opštine. Na ovaj način će se omogućiti da informacije budu dostupne za OCD koje nisu bile u mogućnosti da prisustvuju sastancima sa mentorom.

Dvodnevni trening za OCD iz oblasti **upravljanja projektnim ciklusom** (PCM - Project Cycle Management) će takođe biti organizovan u sklopu javnog poziva u periodu od 11-12. oktobra 2021. Trening je namijenjen lokalnim organizacijama civilnog društva kojim je potrebna dodatna edukacija. Svrha treninga je da se ojačaju kapaciteti organizacija za dizajniranje i implementaciju projekata koji doprinose lokalnom razvoju i pružanju usluga, te da se primjene vještine neophodne za razvoj projektne ideje, efektivno pisanje projekta, praćenje i procjenu projektne realizacije kroz praktičan rad. Prijave na trening su otvorene za OCD iz Opštine Rudo do 7. oktobra 2021. godine. Prijave se primaju na email adresu: projekti@opstinarudo.com.

Osim toga, sva pitanja vezana za javne pozive mogu se poslati e-poštom registry.ba@undp.org sa referencom na ReLOaD2 BiH projekat u naslovu. Upiti mogu biti poslani najkasnije do 25. oktobra 2021. godine, a odgovori će biti dostavljeni u pisanom obliku u roku od tri (3) radna dana od dana prijema. U svrhu transparentnosti svi odgovori će biti objavljeni na web stranicama Opštine Rudo i UNDP-a.

Takođe, na web stranici Opštine i UNDP-a za vrijeme trajanja javnog poziva biće objavljen dokument „Često postavljena pitanja“ zajedno sa ostalim dokumentima Javnog poziva. Dokument je namijenjen za dodatnu pomoć aplikantima kako bi imali uvid u prethodno postavljena pitanja koje su aplikanti imali tokom ranijih poziva.

1. **Evaluacija i odabir prijedloga projekata**

Aplikacije će biti razmotrene i procijenjene od strane evaluacione komisije koju će činiti članovi UNDP ReLOaD2 tima, predstavnici Opštine Rudo i predstavnik organizacija civilnog društva s područja opštine. Predstavnik OCD-a u komisiji za evaluaciju koji je izabran putem transparentnog i demokratskog procesa ima jednaka prava kao i svi ostali članovi komisije za evaluaciju.

**NAPOMENA: Organizaciji civilnog društva, čiji predstavnik učestvuje u radu komisije za evaluaciju kao predstavnik civilnog društva, nije dozvoljeno predati projektni prijedlog na Javni poziv niti biti partner na nekom drugom podnesenom projekatu u okviru ovog Javnog poziva.**

Evaluaciona komisija će vršiti procjenu u sljedećim fazama:

(1) Ispunjenje administrativnih uslova

* Potvrda da je aplikacija sadrži obaveznu dokumentaciju koje je kompletno popunjena - kao takva može biti evaluirana;
* Dokumentacija dostavljena na traženi način (elektronski primjerak na USB mediju) obavezne i dodatne dokumentacije plus štampani primjerci Rješenja o registraciji organizacije i Bilans stanja i uspjeha za 2020.god);

(2) Ispunjenje uslova koji se tiču aplikanta, partnera i aktivnosti

* Potvrda da aplikant, partneri (i saradnici, ako postoje), kao i aktivnosti, ispunjavaju uslove navedene u Smjernicama Javnog poziva.

(3) Procjena kvaliteta projekta i finansijska evaluacija

Procjena kvaliteta projekta, uključujući i predloženi budžet, biće izvršena u skladu sa kriterijima utvrđenim u tabeli za evaluaciju koja je sastavni dio ovog dokumenta. Postoje dvije vrste kriterija za evaluaciju: kriteriji za selekciju i kriteriji za dodjelu sredstava.

Cilj kriterija za selekciju je da pomognu procjenu finansijskih i operativnih sposobnosti aplikanata kako bi se osiguralo da oni:

* imaju stabilna i dovoljna finansijska sredstva za sopstveni rad tokom cjelokupnog perioda implementacije projekta;
* posjeduju profesionalne sposobnosti i kvalifikacije potrebne za uspješnu implementaciju kompletnog projekta. Ovo se odnosi i na partnere aplikanta.

Kriteriji za dodjelu sredstava omogućavaju da se kvalitet predatih projekata procijeni na osnovu postavljenih prioritetnih oblasti, a sredstva odobre po osnovu aktivnosti koje maksimiziraju opšti efekat samog javnog poziva za predaju prijedloga projekata. Kriteriji se odnose na značaj predloženog projekta, usaglašenost projekta sa ciljem poziva i prioritetnim oblastima, kvalitet projekta, očekivane rezultate, održivost projekta i racionalnost traženih sredstava.

Molimo vas da obratite pažnju na sljedeće bitne informacije:

**Sistem bodovanja:**

Kriteriji evaluacije podijeljeni su na sekcije i podsekcije. ***Svaka podsekcija se obavezno ocjenjuje ocjenama između 1 i 5 na sljedeći način: 1 = veoma loše; 2 = loše; 3 = odgovarajuće; 4 = dobro; 5 = veoma dobro.*** Svaki član komisije potpisuje svoju individualnu evaluacionu tabelu, a svi članovi zajedno potpisuju zbirnu evaluacionu tabelu za svaki projektni prijedlog. Rangiranje projektnih prijedloga se vrši na način da je prvoplasirani projektni prijedlog onaj koji ima najveći zbir bodova te slijedi projekat sa prvim sljedećim nižim zbirom bodova i tako do najnižeg zbira osvojenih bodova.

Samo projekti koji su dobili preko 50 bodova će biti razmatrani za finansiranje, jer projektni prijedlozi ispod ovog praga nisu zadovoljili postavljene standarde te bi efikasnost njihove provedbe mogla biti upitna.

Da bi bili uzeti u razmatranje za finansiranje projekti čiji su zahtjevani budžeti preko 20.000,00 KM trebaju dobiti preko 75 i više bodova u procesu evaluacije. Odluka o odobrenju granta zasnovana je na ukupnom broju projekata koji mogu biti finansirani u okviru raspoloživih sredstava. Ovi pragovi su utvrđeni kako bi se odredio minimalni kvalitet projektnih prijedloga te time osigurala najbolja vrijednost za data sredstva. Prioritet pri odobravanju sredstava će imati projekti sa najviše bodova.

**Tabela za evaluaciju**

|  |  |  |
| --- | --- | --- |
| **Sekcija** | **Maksimalan broj bodova** | **Ocjena** |
| **1. Finansijski i operativni kapacitet** | **15** |  |
| 1.1 Da li aplikant i partneri imaju dovoljno **iskustvo u upravljanju projektima**?  | 5 |  |
| 1.2 Da li aplikant i partneri imaju dovoljne **stručne kapacitete**? (posebno poznavanje pitanja na koje se projekt odnosi) | 5 |  |
| 1.3. Da li aplikant i partneri imaju dovoljne **upravljačke kapacitete**?(uključujući osoblje, opremu i sposobnost za upravljanje budžetom projekta)?  | 5 |  |
| **2. Relevantnost** | **25** |  |
| 2.1. Koliko je projekt relevantan u odnosu na **cilj** i jedan ili više **prioriteta** javnog poziva?Napomena: ocjena 5 (veoma dobro) može se dobiti samo ako se projekt odnosi barem na **jedan od prioriteta.** | 5 |  |
| 2.2 Koliko su jasno definisani i strateški odabrani oni koji su uključeni u projekt (posrednici, krajnji korisnici, **ciljne grupe**)? | 5 |  |
| 2.3 Da li su **potrebe ciljne grupe** i krajnjih korisnika jasno definisane i da li im projekt prilazi na pravi način?  | 5 |  |
| 2.4 Da li projekt posjeduje **dodatne kvalitete**, kao što su inovativani pristup i modeli dobre prakse?  | 5 |  |
| 2.5 Da li prijedlog zagovara **model politike baziran na pravima** i da li to ima uticaja na podređene grupe? (promocija jednakosti spolova i jednakih mogućnosti, zaštita prirodne sredine, inter-etnička saradnja, problematika omladine, itd.) | 5 |  |
|  |
| **3. Metodologija** | **20** |  |
| 3.1 Da li su **plan aktivnosti** i predložene **aktivnosti** odgovarajuće, praktične i dosljedne ciljevima i očekivanim rezultatima? | 5 |  |
| 3.2 Koliko je konzistentan cjelokupan dizajn projekta? (a naročito, da li odražava analizu uočenih problema, moguće spoljne faktore ) | 5  |  |
| 3.3 Da li je nivo **uključenosti i angažovanje partnera u realizaciji** projekta zadovoljavajući? Napomena: ukoliko nema partnera, ocjena će biti **1** | 5 |  |
| 3.4 Da li projekt sadrži **objektivno mjerljive indikatore** rezultata aktivnosti? | 5 |  |
|  |
| **4. Održivost**  | **25** |  |
| 4.1 Da li će aktivnosti predviđene projektom imati **konkretan uticaj** na ciljne grupe?  | 5 |  |
| 4.2 Da li će projekt imati **višestruki uticaj**? *(uključujući mogućnost primjene na druge ciljne grupe ili implementaciju u drugim sredinama i/ili produžavanje efekata aktivnosti kao i razmjene informacija o iskustvima sa projekta)* | 5 |  |
| 4.3 Da li su očekivani rezultati predloženih aktivnosti institucionalno **održivi?** *(Da li će strukture koje omogućuju da se aktivnosti nastave postojati na kraju projekta? Da li će postojati lokalno “vlasništvo” nad rezultatima projekta?)* | 5 |  |
| 4.4 Da li su očekivani rezultati predloženih aktivnosti **održivi**? (*kakav će biti strukturalni utjecaj provedenih aktivnosti – npr. da li će doći do poboljšanja pravne rgulative, metoda i pravila ponašanja, itd.)?* | 5 |  |
| 4.5 Da li je vjerovatno da će očekivani dugoročni rezultati imati utjecaja na lokalne ekonomske uslove i/ili kvalitet života u ciljnim područjima? | 5 |  |
|  |
| **5. Budžet i racionalnost troškova** | **15** |  |
| 5.1 Da li je odnos između procijenjenih troškova i očekivanih rezultata zadovoljavajući? | 5 |  |
| 5.2 Da li su predloženi troškovi **neophodni** za implementaciju projekta?  | 5 |  |
| 5.3 Budžet- da li je budžet jasan i da li uključuje i narativni dio? (omogućena opravdanost za tehničku opremu)- da li je zadovoljen princip prema kom administrativni i troškovi osoblja ne prelaze 30% ukupnih troškova?- gdje je primjenjivo, da li su priložene biografije i opisi radnih mjesta? | 5 |  |
| **Maksimalni ukupni zbir** | **100** |  |

**Napomena o Sekciji 1. Finansijski i operativni kapacitet podnosioca prijave**

Ukoliko je ukupan zbir **u Sekciji br.1 niži od 10 bodova**, projekat će biti isključen iz daljeg evaluacionog procesa, jer je procijenjeno da OCD nema minimalne kapacitete za kvalitetnu implementaciju predloženog projekta.

**Napomena o Sekciji 2. Relevantnost**

Ukoliko je ukupan zbir u **Sekciji 2, niži od 18 bodova**, projekt će biti isključen iz daljeg evaluacionog procesa, jer ovakva procjena podrazumijeva da, iako podnosilac prijave zadovoljava finansijske i operativne kapacitete, sama projektna ideja nije relevantna niti u skladu sa definisanim prioritetima iz javnog poziva, te ne utiče u dovoljnoj mjeri na zadovoljenje potreba lokalne zajednice.

**Obavještenje o odluci**

Rezultati javnog poziva će isključivo biti objavljeni na web stranici UNDP BIH [www.ba.undp.org](http://www.ba.undp.org), te na web stranici opštine [www.opstinarudo.com](http://www.opstinarudo.com) kao i na oglasnoj ploči u zgradi opštine Rudo, u roku od 30 radnih dana od zatvaranja javnog poziva. Pismenim putem obavijestiti će se samo organizacije civilnog društva čiji su prijedlozi projekata odabrani za finansiranje.

Odluka o odbijanju prijedloga projekta ili neodobravanju sredstava biće donesena ako:

* aplikant ili jedan ili više njegovih partnera ne ispunjavaju uslove za učešće na javnom pozivu;
* projektne aktivnosti nisu prihvatljive (npr. predložene aktivnosti izlaze izvan okvira poziva za predaju prijedloga projekata, projekat po predviđenom trajanju prelazi maksimalni dozvoljeni vremenski period ili je manji od minimalnog, zahtjevana suma novca je veća od maksimalne dozvoljene sume ili manja od minimalne itd.);
* prijedlog projekta nije bio procijenjen kao relevantan ili finansijski i operativni kapaciteti aplikanta nisu dovoljni, ili su projekti koji su izabrani bili superiorniji po ovim pitanjima;
* prijedlog projekta je ocijenjen kao tehnički i finansijski inferioran u odnosu na izabrane prijedloge projekata.

Izvještaji o procesu evaluacije i uspješno evaluirani projekti se dostavljaju Partnerskom odboru ReLOaD2 projekta. ReLOaD2 BiH Partnerski odbor donosi konačnu odluku o finansiranju ili odbijanju bilo kojeg projekta u okviru ovog javnog poziva.

**Uslovi koji se odnose na implementaciju projekta nakon odluke o dodjeli sredstava**

Nakon donošenja odluke o dodjeli sredstava (granta), organizaciji civilnog društva čiji je projekt odobren, od strane UNDP-a će biti ponuđen odgovarajući ugovor za implementaciju projekta. Organizacije civilnog društva, čiji projekti budu odobreni, će biti obavezne da prijedlog projekta, pregled budžeta, logički okvir rada i plan aktivnosti prevedu na engleski jezik te dostave UNDP-u u elektronskoj formi prije potpisivanja ugovora.

Prije potpisivanja ugovora UNDP projekat ReLOaD2 BiH ima pravo da zatraži od organizacije civilnog društva da izvrši određene izmjene na projektnom prijedlogu kako bi bili u skladu sa pravilima i procedurama implementacije projekta ReLOaD2 BiH u partnerskim jedinicama lokalne samouprave.

**LISTA ANEKSA**

**Aneks 1** Projektni prijedlog

**Aneks 2** Pregled budžeta

**Aneks 3** Logički okvir rada

**Aneks 4** Plan aktivnosti i promocije

**Aneks 5** Administrativni podaci o aplikantu

**Aneks 6** Finansijska identifikaciona forma

**Aneks 7** Izjava o podobnosti

**Aneks 8** Izjava o dvostrukom finansiranju

**Annex 9** Izjava o partnerstvu

**Aneks 10** Lista za provjeru

**Aneks 11** Ciljevi održivog razvoja (SDG)[[2]](#footnote-3)

**Napomena o SDG:** Dokument „Ciljevi održivog razvoja“ (Aneks 11) je informativnog karaktera za organizacije civilnog društva s namjerom da se OCD projektni ciljevi lakše odrede i povežu sa globalnim ciljevima održivog razvoja.

1. Za Evropsku uniju, ovo imenovanje ne dovodi u pitanje stav o statusu i u skladu je sa UNSCR 1244/1999 I Mišljenjem ICJ-a o proglašenju nezavisnosti Kosova. Za UNDP sve reference na Kosovo shvatit će se u kontekstu UN-ove Rezolucije 1244/1999 [↑](#footnote-ref-2)
2. *Ciljeve održivog razvoja (engl. Sustainble Development Goals - SDG), poznate i kao globalni ciljevi, usvojili su Ujedinjeni narodi 2015. godine kao univerzalni poziv na akciju za zaustavljanje siromaštva, zaštitu planeta i osiguravanje da do 2030. svi ljudi uživaju u miru i prosperitetu. „Okvir za realizaciju Ciljeva održivog razvoja u BiH“ je usvojilo Vijeće ministara Bosne i Hercegovine (BiH) na 32. sjednici, održanoj 8. aprila 2021. Za više detalja o ciljevima održivog razvoja pogledajte Aneks 11.* [↑](#footnote-ref-3)